<classify> WAKATI mkoa wa Kagera ukijitanabaisha kwa kuwa na fursa nyingi za kibiashara na uwekezaji kupitia kilimo, utalii, madini na uvuvi, mkoa huo unangaa kwa kuwa jirani na nchi nyingi za Jumuiya ya Afrika Mashariki EAC zenye fursa lukuki za uwekezaji na biashara.Kijiografia Kagera iliyo kanda ya Ziwa inapakana na nchi nne za EAC ambazo ni Uganda, Burundi, Rwanda na Kenya kwa upande wa mpaka wa Ziwa Victoria lakini pia nchi hiyo iko jirani na nchi za Sudan Kusini na Jamhuri ya Demokrasia ya Congo DRC.Kutokana na eneo la kijiografia ambalo mkoa huo upo, Kagera inanufaika moja kwa moja na fursa za uwekezaji zinazopatikana katika nchi hizo, ikiwemo kuwa katika nafasi nzuri ya kutangaza fursa zake na kukaribisha masoko.Mkoa huo umeandaa wiki hii ya uwekezaji yenye lengo la kuitumia fursa hiyo ya kijiografia kutangaza fursa zake za kibiashara na kukaribisha uwekezaji, lakini pia biashara baina ya wakazi wa mkoa huo, taifa na mikoa hiyo jirani.Katika wiki hii, wafanyabiashara wa Kagera wamekutana na mabalozi wa Tanzania katika nchi hizo za jumuiya ya EAC ambao walianika fursa zinazopatikana katika nchi hizo zinazoweza kutumiwa na wafanyabiashara hao.Balozi wa Tanzania nchini Kenya, Pindi Chana, anasema uhusiano baina ya Tanzania na Kenya unaendelea vizuri na kila upande uko tayari kisiasa kushirikiana katika kila nyanja ikiwemo kiuchumi. Anasema Tanzania na Kenya ina jumla ya mipaka isiyopungua 117 na mkoa wa Kagera unaungana na Kenya kupitia mpaka uliopo ndani ya ziwa Victoria.Anasema biashara ya Kenya na Tanzania inaendelea kukua na kufanya vizuri ambapo Tanzania unauza bidhaa zake nchini humo kwa asilimia 4.3 na Kenya inapeleka bidhaa zake Tanzania kwa asilimia 4.1. Anasema bidhaa kutoka Tanzania zinazohitajika Kenya ni pamoja na zile za kilimo, karatasi vyakula vya wanyama, mboga, mbolea, mahindi, kahawa, chumvi na dawa za mswaki.Aidha, anabainisha kuwa Tanzania pia inahitaji bidhaa kutoka Kenya ambazo ni dawa na sabuni. Balozi huyo anawataka wafanyabiashara wa Tanzania kutambua kuwa biashara za kimataifa ni tofauti na za ndani hivyo wanatakiwa kufuata taratibu za kimataifa, ikiwemo kuwasiliana na balozi husika ili kurahisisha uuzaji wa bidhaa zao nje ya nchi.Masoko ya kimataifa yana mambo mengi, ukileta bidhaa zako kwanza lazima zikaguliwe, ziwe na vibali na mkataba, lakini pia mzigo lazima ujulikane unaenda kwa nani, sio kuibuka tu kupeleka bidhaa, ndio maana tunasema lazima muwasiliane na balozi zetu ili mpate utaratibu, anafafanua Chana.Anasema fursa ya biashara baina ya Tanzania na Kenya ni kubwa na kwa sasa nchi hizo ndio zinazoongoza kufanya biashara katika soko la EAC kwa asilimia 45 ya biashara na wametoa ajira 56,260 katika kampuni mbalimbali. Balozi wa Tanzania nchini DRC, Paul Meela, anabainisha kuwa nchi hiyo ya Congo ni soko kubwa kwa Tanzania endapo litatumiwa vizuri kwani linahitaji chakula, usafiri wa uhakika, walimu wa Kiswahili na bidhaa za viwandani kama vile nondo na chuma.Anaeleza kuwa nchi hiyo ina utajiri wa madini yenye thamani ya dola za Marekani trilioni 24 na ina eneo kubwa linaloingia mara mbili ya Tanzania ikiwa ni watu milioni 81 wakati Tanzania ina watu milioni 55.DRC ni nchi ya 12 kwa ukubwa duniani na ya pili kwa ukubwa Afrika, anasema.Aidha, anasema kuwa nchi hiyo ya DRC ina nusu ya maji yote ya Afrika na asilimia 13 ya maji yote duniani. Anasema kuwa kutokana na ukubwa huo nchi hiyo inaweza kuzalisha vyakula vya kulisha Afrika nzima lakini pamoja na faida hizo nchi hiyo bado haijatumia vyema fursa hizo ilizonazo.Hii ni fursa kwetu kuitumia vyema hasa hapa Kagera. Tunaweza kuuza chakula kama ndizi, mahindi na maharagwe. Lakini pia kutokana na ukaribu wetu na nchi hii tunaweza kuanzisha viwanda vidogo vya kuchakata madini yanayotoka Congo, tukaongeza ajira lakini pia kuingiza kipato, anafafanua.Balozi huyo anatahadharisha kuhusu hali ya usalama nchini humo katika baadhi ya maeneo huku akisisitiza wafanyabiashara wa Tanzania ikiwemo Kagera kujenga tabia ya kwenda katika nchi hizo za EAC kujionea wenyewe fursa zilizopo.Kwa upande wake, Balozi wa Tanzania nchini Rwanda, Ernest Mangu, anaeleza kuwa Rwanda ni mlango wa biashara na soko kubwa kwa Tanzania kwani pamoja na nchi hiyo kuwa karibu na Tanzania pia inafanya biashara na sehemu ya Mashariki mwa Kongo. Anataja bidhaa zinazoweza kuuzwa kwa wingi nchini humo kuwa ni mchele, muhogo uliokaushwa, mboga, pilipili na bidhaa za viwandani kama saruji, nondo na chuma.Aidha, anasema Rwanda pia wanatumia zaidi mahindi kama chakula lakini pia kama chakula cha mifugo ambayo wao kutokana na uhaba wa ardhi hufuga mifugo yao kisasa na hivyo kuwa na mahitaji makubwa ya chakula cha mifugo hiyo.Pia kuna soko kubwa la dagaa na samaki. Lakini pia Tanzania inaweza kutumia fursa ya utalii wa hoteli unaotumiwa na Rwanda unaoiwezesha nchi hiyo kupata wageni wengi na hivyo kuwauzia bidhaa za chakula lakini pia kuvutia utalii, anasema.Anamuomba Mkuu wa Mkoa wa Kagera, Marco Gaguti, kutumia fursa ya uzinduzi wa hifadhi tatu za taifa za Burigi Chato, Rumanyika na Ibanda kuzitangaza kwa nchi hizo za EAC hasa Rwanda ili kupata watalii wengi zaidi wanaotembelea nchi hizo.Naye, Balozi wa Tanzania nchini Burundi, Edmund Kitokezi anasema kuwa pamoja na Burundi kuwa nchi ndogo kwa ukubwa, inazo fursa nyingi za kibiashara na uwekezaji ikiwemo nchi hiyo kupitisha takribani asilimia 95 ya mizigo yake katika bandari za Tanzania. Kwa upande wake, Kaimu Balozi wa Uganda, Aziz Mlima anasema Uganda ina fursa nzuri ya kuwa na soko la Tanzania kwa kuwa nchi hiyo inaunganisha soko lake hadi Sudan Kusini.Anasema soko la Tanzania na Uganda linatofautiana kutokana na misimu ya kilimo na mavuno kutofautiana kwani wakati Tanzania ikivuna mahindi na maharagwe, Uganda inakuwa ndio iko kwenye kupanda na yenyewe ikivuna Tanzania inakuwa inapanda.Hata hivyo, anabainisha kuwa nchi hizo bado zina fursa kubwa ya uwekezaji na biashara kupitia kilimo cha kahawa, ndizi na uzalishaji wa sukari pamoja na zao la parachichi.Mkuu wa Mkoa wa Kagera, Gaguti anabainisha kuwa Wiki ya Uwekezaji Kagera imeanza vizuri na katika mkutano huo na mabalozi wa EAC, ofisi ya mkoa na wafanyabiashara wameazimia kuungana na kufanya ziara Novemba mwaka huu kwenda katika nchi hizo za EAC kuijionea fursa hizo.Dhamira kubwa ni kwamba hatuna muda wa kupoteza na wakati ni sasa. Ni lazima tujikite katika kutumia masoko haya katika nchi zinazotuzunguka zenye watu takribani milioni 190, anasisitiza.Aidha, anasema kuwa mkoa huo umejipanga kuhakikisha unakuwa kitovu cha biashara Kanda ya Ziwa kwa kuanzisha masoko ya mipakani ambayo bidhaa zote za Tanzania ikiwemo Kagera zitapatikana.Tunataka kufanya Kagera kuwa kitovu cha biashara katika Kanda ya Ziwa. Na ili tuwe kitovu cha biashara ni lazima tuwe na masoko ya mipakani. Sisi tuna mipaka ya ardhini mitatu; Burundi, Rwanda na Uganda, ukiacha huo wa majini kwenda Kenya, pia tunaweza kufikia nchi za Sudan Kusini na DRC, anasema.Wiki ya Kagera ilianza tangu Agosti 12, mwaka huu na kuzinduliwa na Waziri Mkuu, Kassim Majaliwa.  <topic>: kitaifa 